Title: XXXXXXXXXXXXXXXX
Author: Fulierova
Last saved by: jost
Company: AVOCAT

Správa o spôsobe riešenia problémov pri výkupe pozemkov v rámci realizácie významnej investície KIA a Hyundai Mobis

Dňa 20.4.2005 vláda SR vo svojom uznesení č. 305/2005 súhlasila s uzavretím zmluvy o nájme pozemkov so spoločnosťami Govinvest I a Govinvest II na účely uskutočnenia významnej investície v súlade so všeobecne záväznými právnymi predpismi a so Zásadami na uplatňovanie niektorých ustanovení zákona č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov, a to na dobu 99 rokov. Zároveň bolo týmto uznesením uložené ministrovi pôdohospodárstva prostredníctvom Slovenského pozemkového fondu (ďalej len „SPF“) : 
(i)	zabezpečiť kúpu pozemkov od známych vlastníkov do vlastníctva štátu na účely uskutočnenia významnej investície, a to za 350 Sk/m^2; a zároveň 
(ii)	zabezpečiť za týmto účelom návrh zmluvy o nájme pozemkov so spoločnosťami Govinvest I a Govinvest II a predložiť návrh zmluvy o nájme pozemkov na schválenie vláde, a to do dvoch týždňov po nadobudnutí účinnosti kúpnej zmluvy s posledným známym vlastníkom.

1. Riešenie výkupu pozemkov na základe uznesenia vlády SR č.305 z 20. 4. 2005

Riešenie výkupu pozemkov na základe uznesenia č. 305/2005, podľa bodu B.2 a C.2 sa javí ako problematické, pretože SPF naráža na množstvo problémov, ktoré súvisia predovšetkým s tým, že: 
-	niektorí vlastníci, napriek výzvam SPF, ani neprejavili záujem rokovať o odpredaji pozemkov, prípadne boli pri niektorých pozemkoch na listoch vlastníctva a v dedičských rozhodnutiach uvedené neurčité spoluvlastnícke podiely (podiel 0/0),
-	sú nesprávne spoluvlastnícke podiely alebo niektoré údaje o vlastníctve absentovali (napr. neprejednané parcely alebo spoluvlastnícke podiely), 
-	pri niektorých pozemkoch súčet spoluvlastníckych podielov presahuje 100% (t.j. je viac ako 1/1). 

V roku 2005 sa SPF podarilo za 350 Sk/m^2 vykúpiť a v katastri nehnuteľností zavkladovať na základe 286 ks kúpnych zmlúv 38,8260 hektárov pozemkov za kúpnu cenu vo výške 139 007 092 Sk. 
Na základe uznesenia č. 305 z 20. apríla 2005 sa uskutočnili v mesiacoch máj až júl 2005 rokovania Žilina Invest s SPF, týkajúce sa prípravy návrhu nájomnej zmluvy s Govinvest I s tým, že spoločnosť KIA Motors Slovakia, s.r.o. (ďalej len „KIA“) listom zo dňa 19. 4. 2005, adresovaným predsedovi vlády SR, vyjadrila ochotu akceptovať uvedený spôsob nadobudnutia pôdy pod závod nasledovaný 99 ročným nájmom iba za predpokladu, že dôjde k písomnej garancii 9 požiadaviek. Slovenská strana, zastúpená SPF nemohla akceptovať nasledovné požiadavky kórejskej strany: 
a.) piaty bod požiadaviek KIA (Zabezpečenie a odškodnenie), v ktorom sa uvádza, že: ".....zabezpečiť, chrániť a odškodniť KIA Motors Corporation a KMS proti a od všetkých žalôb, sporných bodov, nárokov, správnych konaní, požiadaviek a strát, podlžností, rozsudkov, nariadení, pokút, penálov, škôd, záväzkov, nákladov súvisiacich akýmkoľvek spôsobom s prenajatými pozemkami alebo vyplývajúce z prenajatých pozemkov počas trvania nájmu alebo následne."
     	Dôvod: SPF nie je správny orgán a nemá na činnosť správnych orgánov, prípadne súdov žiadny vplyv,  preto nemôže garantovať, že iný subjekt nebude viesť proti spoločnosti KIA správne konanie, prípadne súdne konanie. SPF môže zodpovedať za náhradu škody v prípade ak dôjde z jeho strany k porušeniu záväzkov vyplývajúcich z nájomnej zmluvy, najmä oprávnenie nájomcu užívať pozemok na účel dohodnutý v nájomnej zmluve. Vzhľadom na právne postavenie SPF tento nevie garantovať „zabezpečenie, ochranu a odškodnenie“ nájomcu pred správnymi konaniami a súdnymi konaniami, ktoré boli iniciované na základe činnosti nájomcu nezávisle od vôle SPF. 
	b.) deviaty bod požiadaviek KIA (Porušenie zo strany prenajímateľa), v ktorom sa uvádza, že: „ ... v prípade akéhokoľvek nedodržania a porušenia doby a podmienok nájomnej zmluvy na strane SPF ako prenajímateľa, KIA ako nájomca má mať právo nadobudnúť prenajaté pozemky."
Dôvod: Uvedená požiadavka je pre SPF neakceptovateľná ako sankcia, nakoľko prekračuje právny rámec SPF, pretože SPF môže prevádzať vlastníctvo k pozemkom na základe zákona č. 330/1991 Zb. v znení neskorších predpisov, zákona č. 180/1995 Z.z. v znení neskorších predpisov a k nemu vydaných zásad. Žiadny právny predpis neoprávňuje SPF dojednávať sankciu, prevod  vlastníctva pozemkov na nájomcu v prípade porušenia  podmienok nájomnej zmluvy zo strany SPF. Navyše je duplicitné, pretože SPF sa v návrhu nájomnej zmluvy zaviazal previesť na nájomcu pozemky alebo ich časti za garantovanú cenu, ak o to nájomca požiada. 

Z vyššie uvedených dôvodov SPF odmieta a ani nie je schopný v zmysle uznesenia   č. 305/2005 dokončiť výkup nevyhnutných pozemkov a  splniť svoj záväzok uzavrieť nájomnú zmluvu s Govinvest I a Govinvest II do 2 týždňov po nadobudnutí účinnosti kúpnej zmluvy s posledným známym vlastníkom.

2. Riešenie, ktoré vyplynulo z rokovania zo dňa 19. januára 2006

Vzhľadom k uvedenému stavu bolo potrebné zvážiť možnosti alternatívneho riešenia záväzku Slovenskej republiky v súvislosti s akvizíciou pozemkov pod závod KIA a Hyundai Mobis. V zmysle záverov zo stretnutia, ktoré sa uskutočnilo dňa 19. 1. 2006 na Ministerstve hospodárstva SR za účasti zástupcov Ministerstva hospodárstva SR, Ministerstva pôdohospodárstva SR, SPF, Ministerstva výstavby a regionálneho rozvoja SR, Úradu geodézie, kartografie a katastra SR a spoločnosti Žilina Invest vyplynulo riešenie:
1.	Žilina Invest odkúpi od SPF všetky pozemky dosiaľ nadobudnuté SPF na základe uznesenia č. 305/2005, v zmysle ktorého mal SPF tieto pozemky prenajímať na 99 rokov, čo si vyžiada finančné prostriedky zo štátneho rozpočtu vo výške 139 007 092 Sk. V prípade nedostatku zdrojov v kapitole Ministerstva hospodárstva SR sa dofinancovanie kapitoly MH SR zabezpečí v spolupráci s Ministerstvom financií SR.

2.	Žilina Invest vykúpi (v prípade, že dosiaľ nie sú vykúpené) problematické pozemky (pri ktorých súčet spoluvlastníckych podielov presahuje 100%, t.j. je viac ako 1/1) a následne sa vzdá časti svojho spoluvlastníckeho podielu na predmetných pozemkoch vo výške nevyhnutnej k tomu, aby súčet všetkých spoluvlastníckych podielov predstavoval 100% (1/1). Keďže za spoluvlastnícky podiel, ktorého sa Žilina Invest vzdá, už bola zaplatená kúpna cena, uvedený postup nebude vyžadovať ďalšie výdavky zo štátneho rozpočtu, vyžaduje však, aby spoločnosti Žilina Invest bolo umožnené zniesť stratu vo výške cca 19 mil. Sk. V prípade, že by spoločnosť Žilina Invest odpredala zvyškové pozemky, mohlo by to umožniť pokrytie časti predmetnej straty.  

3.	SPF v roku 2004 odpredal spoločnostiam Govinvest I a Govinvest II pozemky neznámych vlastníkov za kúpnu cenu dohodnutú v zmysle znaleckých posudkov. Uznesením č. 706/2005 vláda súhlasila s doplatením vlastníkom pozemkov do 350,- Sk/m^2. V dôsledku toho požaduje SPF poskytnutie dodatočnej sumy zo štátneho rozpočtu vo výške 141,8 mil. Sk. Finančné prostriedky na predmetný účel uložila vláda ministrovi financií vyčleniť už uznesením č. 706/2005 v rámci sumy 380 mil. Sk na doplatenie za pozemky pod závody KIA a Hyundai Mobis, a tieto sa nachádzajú na účte mesta Žilina, čo znamená, že pokiaľ SPF nepreukáže žiadne ďalšie opodstatnené náklady, nie je potrebné vo veci finančných prostriedkov na kúpu pozemkov spoločnosťou Žilina Invest od SPF prijímať nové rozhodnutie vlády. Vyplatenie predmetných finančných prostriedkov zo strany SPF vlastníkom pozemkov môže však nastať až po splnení podmienok Dohody o urovnaní zo dňa  11. 10. 2005 a iba v súlade s ňou. 

4.	Po nadobudnutí pozemkov do vlastníctva Žilina Invest a doriešení problému spoluvlastníckych podielov v súčte presahujúcich 1/1 prevedie Žilina Invest príslušné pozemky do vlastníctva spoločností Govinvest I a Govinvest II. Týmto postupom sa odbúra ďalšia prekážka splnenia záväzku Slovenskej republiky z investičných zmlúv uzavretých medzi Slovenskou republikou, mestom Žilina a KIA a  medzi Slovenskou republikou, mestom Žilina a Hyundai Mobis dňa 5. marca 2004 (ďalej len „Investičné zmluvy“), podľa ktorých je Slovenská republika povinná previesť 100% obchodný podiel v spoločnostiach Govinvest I a Govinvest II v prospech KIA a Hyundai Mobis. Zároveň sa tým umožní vydanie stavebných povolení pre jednotlivé stavby KIA a Hyundai Mobis, čo prispeje k zastaveniu narastania výšky možnej škody oboch spoločností v dôsledku oneskorenia s výstavbou, kolaudáciou a v dôsledku toho i samotným spustením skúšobnej a následne i riadnej prevádzky závodu, ktorá môže byť následne vymáhaná voči Slovenskej republike. 

Na stretnutí zo dňa 19. januára 2006 sa minister hospodárstva SR dohodol s SPF, že SPF vydá súhlas potrebný na stavebné konanie na vykúpené pozemky, tak aby mohlo byť vydané stavebné a kolaudačné rozhodnutie. Zároveň zástupca Ministerstva výstavby a regionálneho rozvoja SR prisľúbil, že vynaloží úsilie na dosiahnutie riadneho priebehu vyvlastňovacieho procesu v zmysle zákona z dôvodu vyhnutia sa zbytočným prieťahom v konaní, aby sa mohla začať skúšobná prevádzka závodu do 1. marca 2006. 

3. Limit štátnej pomoci

Považujeme však za potrebné upozorniť, že uznesením vlády schválené nadobudnutie pozemkov do vlastníctva štátu za cenu 350,-Sk/m2 je v rozpore s Investičnými zmluvami podpísanými dňa 5. marca 2004 medzi KIA Motors Corporation,  Slovenskou republikou a mestom Žilina a medzi Hyundai Mobis, Slovenskou republikou a mestom Žilina, v zmysle ktorých sa Slovenská republika zaviazala predať 100% obchodný podiel v spoločnosti Govinvest I  spoločnosti KIA a 100% obchodný podiel v spoločnosti Govinvest II  spoločnosti Hyndai Mobis za kúpnu cenu v Sk rovnajúcu sa čistej účtovnej hodnote obchodného podielu v spoločnosti Govinvest I, s.r.o., resp. Govinvest II (v čase jeho nadobudnutia) s tým, že čistá účtovná hodnota 100% obchodného podielu nesmie prekročiť pevne stanovené čiastky, a to pre KIA Motors Slovakia  výšku 16,6  mil. EUR a pre Hyundai Mobis výšku 5,53 mil. EUR. Predajom pozemkov za 350,-Sk za m2 sa však cena pripadajúca na pozemky v rámci obchodného podielu zvýšila, a ak sa v dôsledku tejto skutočnosti zvýši i cena 100% obchodných podielov v spoločnostiach Govinvest I a Govinvest II, Slovenská republika tým poruší svoje záväzky vyplývajúce jej z investičných zmlúv. Započítať zvýšenú kúpnu cenu pozemkov do štátnej pomoci je Slovenská republika oprávnená iba so súhlasom spoločností KIA a Hyundai Mobis. V prípade predaja pozemkov pod závod za cenu nižšiu ako 350,-Sk/m2 vznikne problém s navýšením štátnej pomoci, nakoľko náklady Slovenskej republiky na výkup pozemkov sa musia ohodnotiť úplne ako priame aj nepriame náklady. Predmetná štátna pomoc by zároveň podliehala schváleniu Európskou Komisiou. 

Slovenská republika nemôže vyplatiť investorom vyššiu štátnu pomoc ako umožňuje právo Európskej únie (najviac 15 % z oprávnených nákladov investície), celková výška štátnej pomoci schválená Úradom pre štátnu pomoc týmto investorom predstavuje v absolútnej výške 5 947, 27 mil. SK pri kurze 40 SK/1 EUR.

Zvýšením ceny za výkup pozemkov vznikol veľmi závažný problém pri poskytovaní štátnej pomoci, ktorý možno vyriešiť len rokovaním s investormi a za predpokladu ich ústretovosti. Predmetné rokovania bude MH SR iniciovať neodkladne po schválení materiálu vládou Slovenskej republiky. 

VLÁDA SLOVENSKEJ REPUBLIKY

 

UZNESENIE VLÁDY SLOVENSKEJ REPUBLIKY
č. 305
z 20. apríla 2005
 
k návrhu nadobudnutia pozemkov do vlastníctva štátu na účely uskutočnenia významnej investície spojenej s výstavbou závodu na montáž automobilov a automobilových súčiastok a modulov v Žiline 
 
Číslo materiálu: | 7855/2005
Predkladateľ: | minister pôdohospodárstva
Vláda
A.	 schvaľuje
A.1.	návrh zásad, ktorými sa menia a dopĺňajú Zásady na uplatňovanie niektorých ustanovení zákona NR SR č. 180/1995 Z. z. o niektorých opatreniach na usporiadanie vlastníctva k pozemkom (ďalej len „zásady“),
A.2.	nadobudnutie pozemkov do vlastníctva štátu v sume do 350 Sk za m^2 prostredníctvom Slovenského pozemkového fondu kúpou od známych vlastníkov pozemkov na účely uskutočnenia významnej investície spojenej s výstavbou závodu na montáž automobilov a automobilových súčiastok a modulov v Žiline (ďalej len „významná investícia“);
B.	 súhlasí
B.1.	s použitím finančného príspevku z rezervného fondu Slovenského pozemkového fondu v sume do 180 miliónov Sk na kúpu pozemkov od známych vlastníkov do vlastníctva štátu na účely uskutočnenia významnej investície pri schvaľovaní rozpočtu Slovenského pozemkového fondu na rok 2005
	do 4. mája 2005
B.2.	s uzavretím zmluvy o nájme pozemkov so spoločnosťami  Govinvest I. a Govinvest II. na účely uskutočnenia významnej investície v súlade so všeobecne záväznými právnymi predpismi a so zásadami na  99 rokov;

C.	ukladá
ministrovi pôdohospodárstva prostredníctvom Slovenského pozemkového fondu
C.1.	zabezpečiť kúpu pozemkov od známych vlastníkov do vlastníctva štátu na účely uskutočnenia významnej investície
	  okamžite
C.2.	zabezpečiť návrh zmluvy o nájme pozemkov so spoločnosťami Govinvest I. a Govinvest II. na účely uskutočnenia významnej investície v súlade so všeobecne záväznými právnymi predpismi na 99 rokov v súlade so zásadami uvedenými v materiáli a predložiť návrh zmluvy o nájme pozemkov na schválenie vláde
	 do dvoch týždňov po nadobudnutí účinnosti kúpnej zmluvy s posledným známym vlastníkom
ministrovi pôdohospodárstva 
C.3.	uverejniť zásady vo Vestníku Ministerstva pôdohospodárstva SR;
D.	žiada
generálneho riaditeľa Slovenského pozemkového fondu
D.1.	v spolupráci s ministrom pôdohospodárstva zabezpečiť účelové a hospodárne použitie finančných prostriedkov v súvislosti s uskutočnením významnej investície.
Vykoná:	minister pôdohospodárstva
Na vedomie: 	generálny riaditeľ Slovenského pozemkového fondu